Zerscht ischs denn vo Brisbane uf Surfers Paradise gange, an dr sogenannte Gold Coast!!!Die Lüt womer troffe hei sind getrennter Meinig über die Stadt einigi findes cool, und di andere hetz nit lang dört ghalte. Mir ghöre eher zu de 2de. Mir hei s Gfühl gha, wenn me das will erläbä muess me nit  uf Astralie, es isch e Chrüzig zwüsche Las Vegas und Rimini. Überall wärdä eim Party Ahgebot nochegschmisse und am Strand wirsch nur uf einere Sitte brun will di nit chasch chere bi dene vielne Lüt. S het sicher au schöni Sache und mir sind froh simer go verbi luege. Für eus ischs herrlich gsi will mr e eigeni chlini Wohnig mit Wintergarte gha hei für die 3 Täg, wo mir unseri neu kaufti Shisha hei chöne ihweihe. Mit de Ahgstellte und e paarne Gescht hemer sogar no e chline Fuessball Match zstand brocht, s  het mr wiedermol richtg guet do    J   Nach 3 Nächt hetz uns denn witer zoge nach Byron Bay wo eigentlich grad e chli s Gegeteil isch. Es chlises gmietlichs Hippie Städtli mit wite leere Stränd. Das seit uns scho viel besser zue do, drum blibe mr au grad 6 Nächt. Mr hän au do wider es chlises Wöhnigli..Das heisst; es Bad,  e Chuchi und e gmüetlichi Stube mit TV. Drzue chunnt denn eueses Doppelzimmerli sowie es Vierbettzimmer. Drum hemmer immer wider chli anderi lustigi Lüt bi eus in dr Wohning gha. Aber sHostel isch au wider prima. Sisch chli es türers, drfuer hemmer gratis Velos, Internet und Surfboards. Uf sletschte hami natürlich bsunders gfreut und hami grad am erste Dag drmit ind Welle gworfe. Aber dErnüechterig isch gli cho. I bi ufs Brett gläge, ha dWelle gseh..also schnell paddle. Und welle het mi promt mitgnoh, aber  leider nume mich! Das Surfboard het null Wachs druff gha und isch drum aalglatt gsi..kei Chance! Das het mi denn also guet akackt! Drum hami denn am negschte Dag entschiede eins zmiete..mit dem hets denn au grad besser klappt. Ansunschte simer öppedie mit de Velos chli unterwegs gsi und si in dem schöne Gebiet chli go spaziere oder hän eifach grelaxt.